వల్లంపాటి వెంకటసుబ్బయ్య

వల్లంపాటి వెంకటసుబ్బయ్య (మార్చి 15, 1937 - జనవరి 2, 2007) సాహితీ విమర్శకుడు, కేంద్ర సాహిత్య అకాడమీ అవార్డు గ్రహీత.

జననం 
వల్లంపాటి 1937, మార్చి 15 న చిత్తూరు జిల్లా రొంపిచర్ల లో జన్మించాడు. ప్రాథమిక పాఠశాల ఉపాధ్యాయుడిగా వృత్తిని ప్రారంభించి, ఇంగ్లీషులో ఎం.ఏ చేసి, తరువాత హైదరాబాదు లోని సెంటర్‌ ఫర్‌ ఇంగ్లీష్‌ అండ్‌ ఫారెన్‌ లాంగ్వేజెస్‌ నుంచి ఎం.లిట్‌ పొందాడు. మదనపల్లె బీసెంట్‌ థియేసాఫికల్‌ కాలేజీలో లెక్చరర్‌గా పనిచేసి పదవీ విరమణ చేసాడు.

వల్లంపాటి కథకుడిగా తన రచనా వ్యాసంగాన్ని మొదలుపెట్టాడు. పరిష్కారం, మిథ్య మొదలైన కథానికలు 40 దాకా ప్రచురించాడు. ఆయన రాసిన ఇంధ్రధనస్సు, దూర తీరాలు నవలలు ఆంధ్రప్రభ సచిత్ర వారపత్రికలో బహుమతులు పొందాయి. వల్లంపాటి సాహితీ విమర్శకుడిగా సుప్రసిద్ధుడు. ఆయన రాసిన కథా శిల్పం, నవలాశిల్పం, విమర్శా శిల్పం పుస్తకాలు తెలుగు సాహిత్య విమర్శకు ప్రామాణికాలు. అనువాదకుడిగా కుడా ఆయన ప్రసిద్ధుడే. ఇంగ్లీషు నుంచి, కన్నడం నుంచి తెలుగులోకి ఎన్నో గ్రంధాలు, కథలను అనువదించాడు. తస్లీమా నస్రీన్‌ రచించిన లజ్జ, బ్రిటిష్‌ రచయిత ఇ.హెచ్‌.కార్‌ రచించిన చరిత్ర అంటే ఏమిటి...? ఆయన చేసిన అనువాద రచనలలో కొన్ని.

ఆయన రాసిన కథాశిల్పం రచనకు 1999 సంవత్సరానికి కేంద్ర సాహిత్య అకాడమీ అవార్డు లభించింది. ఇదే పుస్తకానికి తెలుగు విశ్వవిద్యాలయం ఉత్తమ సాహిత్య విమర్శ గ్రంథంగా ఎంపిక చేసి, సత్కరించింది.

మరణం 
2007, జనవరి 2 న వల్లంపాటి మదనపల్లెలో మరణించాడు.

రచనల జాబితా
 నవలలు
 ఇంద్ర ధనుస్సు - 1962
 దూర తీరాలు - 1964
 మమతలు - మంచుతెరలు - 1972
 జానకి పెళ్ళి - 1974

 కథలు
 బండి కదిలింది
 రానున్న శిశిరం
 బంధాలు

 సాహితీ విమర్శ, పరిశోధన
 కథా శిల్పం - 1996
 నవలా శిల్పం - 1995
 నిమర్శా శిల్పం - 2002
 అనుశీలన - 1985
 నాటికవులు - 1963
 వల్లంపాటి సాహిత్య వ్యాసాలు - 1997
 రాయలసీమలో ఆధునిక సాహిత్యం - సామాజిక సాంస్కృతిక విశ్లేషణ - 2006

 అనువాదాలు
 ప్రపంచ చరిత్ర
 చరిత్ర అంటే ఏవిటి?
 చరిత్రలో ఏమి జరిగింది?
 ప్రాచీన భారతదేశం ప్రగతి
 సంప్రదాయ వాదం - 1998
 భారతదేశం చరిత్ర - (ఆర్.ఎస్.శర్మ 2002)
 బతుకంతా (కన్నడ నవల)
 లజ్జ
 నవల-ప్రజలు
 ఇంకా
 ఎన్నో సంకలనాలు, సంపుటాలకు ముందు మాటలు వ్రాసాడు
 తెలుగు, కన్న, ఇంగ్లీషు భాషలలోకి, వాటినుండి అనువాదాలు చేశాడు
 ఇండో - ఆంగ్ల సాహిత్యానికి సంబంధించిన షుమారు 15 పరిశోధనా పత్రాలను లిటరరీ క్రిటేరియన్ వంటి పత్రికలలో ప్రచురించాడు.

సత్కారాలు
 తాపీ ధర్మారావు అవార్డు - 1993
 కొండేపూడి సాహిత్య సత్కారం.  - 1995
 తెలుగు యూనివర్శిటీ అవార్డు - 1997
 గజ్జల మల్లారెడ్డి అవార్డు - 2000
 కేంద్ర సాహిత్య అకాడమీ అవార్డు - 2000

వనరులు

1937 జననాలు
2007 మరణాలు
మదనపల్లె వ్యక్తులు
చిత్తూరు జిల్లా సాహితీ విమర్శకులు
చిత్తూరు జిల్లా రచయితలు
కేంద్ర సాహిత్య అకాడమీ పురస్కారం పొందిన తెలుగు రచయితలు
కేంద్ర సాహిత్య అకాడమీ పురస్కారం పొందిన ఆంధ్రప్రదేశ్ రచయితలు
కొండేపూడి సాహితీ సత్కార గ్రహీతలు